**PÁLYÁZATI FELHÍVÁS**

**kutatási témák támogatására**

**(2024. szeptember)**

A Nyíregyházi Egyetem Tudományos Tanácsa belső pályázatot hirdet kutatási témák pénzügyi támogatására.

**Pályázati feltételek:**

* A pályázati projekt bármely tudományághoz kapcsolódhat.
* A téma illeszkedjen az Intézményfejlesztési terv (IFT, ld.

<https://www.nye.hu/intezmenyi_dokumentumok>) valamely prioritásához **(a prioritás megnevezése a pályázatban kötelező!).**

* A témavezető a Nyíregyházi Egyetemen munkaviszonyban álló kell, hogy legyen. (támogatás esetén kötelező a megjelenő publikációban a Nyíregyházi Egyetemet, mint munkáltatót feltüntetni.)
* 2024-ben, ebben a harmadik pályázati ciklusban, a pályázatok **csak nem kiemelt kategóriában kerülnek meghirdetésre**. Az erre a célra még felhasználható szabad intézményi költségvetési forrás 2024-ban nagyságrendileg 3.250.000.-Ft (azaz hárommillió-kettőszázötvenezer) Ft. A jelen pályázati kiírás egyértelmű célja, hogy az Egyetem oktatóinak és kutatóinak publikációs tevékenysége jelentősen megemelkedjen.
* A nem kiemelt pályázati kategória esetén, a mellékelt költségtervben látható, tudományos és művészeti tevékenységekre lehet pályázatot benyújtani, a kategóriánként megjelölt, mellékelt össztámogatási értékhatárokig. A nem kiemelt pályázatból beruházott eszköz (pl. számítógép) nem szerezhető be. **Konferencia részvétel esetén kötelező a benyújtott vagy elfogadott összefoglalót a pályázathoz csatolni.** A doktoranduszok kutatómunkáját támogató pályázatok előnyt élveznek (PhD/DLA), melyek támogatása (dologi kiadások, útiköltség) 100 eFt. lehet személyenként. E fölött minden doktorandusz valamennyi egyéb meghirdetett kategóriában nyújthat be pályázatot. **Valamennyi pályázónak kötelező feltüntetnie, hogy a támogatási összegből milyen publikáció fog megjelenni.**
* A publikációs vállalás nem teljesítése a további pályázatokból történő kizárást vonja maga után, illetve az adott kolléga addig nem nyújthat be újabb pályázatot a Tudományos Tanácshoz, amíg publikációs vállalását nem teljesíti.

A pályázatot a mellékelt pályázati adatlap (nem kiemelt) pontos kitöltésével lehet benyújtani. A pályázathoz mellékelni kell az MTMT által készített Összefoglaló táblázatot (elektronikusan és kinyomtatva is). Nem kiemelt pályázat esetén a kilenc kategóriából több is megpályázható egyszerre, személyenként egy pályázati lapon.

A megpályázható támogatások (pl. dologi kiadások, eszköz- vagy anyagbeszerzés, útiköltség, szállásköltség, regisztrációs díj, szolgáltatási díj, publikációs díj, stb.) a mellékelt pályázati íven láthatóak.

A pályázatokat 1 példányban kinyomtatva, aláírva és elektronikus formában is meg kell küldeni a Tudományos Tanács titkárának és elnökének (fazekas.imola@nye.hu, simon.laszlo@nye.hu). A pályázatokat nyomtatott formában a C épület CB126-os számú irodában, Berki-Fazekas Imola kolléganőnél kell leadni.

**A pályázatok beadási határideje: 2024. szeptember 5. csütörtök 14 óra.**

**A határidő után és nem megfelelő formátumban érkezett pályázatok elbírálás nélkül kizárásra és visszaküldésre kerülnek.**

**A beérkezett és hiánytalan pályázatok elbírálása legkésőbb 2024. szeptember 17-ig történik meg.**

A nyertes pályázók kiválasztását és az összegek odaítélését a Tudományos Tanács testületi ülés keretében végzi el, nyílt szavazással. **Egyértelmű előnyben részesülnek azok a pályázók, akik a nem kiemelt pályázati kategória esetén is rangos, tudományosnak minősített publikációkat jelentetnek meg.**

**Az elnyert összeget nem kiemelt pályázat esetén, a pályázatban megadott ütemezésben és a megjelölt feladatokra 2024. november 30-ig lehet felhasználni.**

A projekt megvalósulásáról az erre szolgáló űrlap segítségével **szakmai és pénzügyi** **beszámolót kell készíteni, melynek határideje a nem kiemelt pályázatok esetén 2025.** **január 15.**

**Valamennyi nyertes pályázó köteles publikációiban a „Támogatta a Nyíregyházi Egyetem Tudományos Tanácsa” vagy „This project was supported by the Scientific Council of the University of Nyíregyháza.” szöveget feltüntetni.**

Az odaítélt támogatás összegét nem lehet túllépni!

Nyíregyháza, 2024. augusztus 26.

Prof. Dr. habil. Simon László

a Tudományos Tanács elnöke

Mellékletek:

1. A Tudományos Tanács 2024. évi támogatott tevékenységei
2. Pályázati adatlap (nem kiemelt pályázatok)